7. ΑΠΟΦΑΣΗ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ ΕΜΠΟΡΙΚΗΣ ΝΑΥΤΙΛΙΑΣ Αριθ.30164/709/79 της 7/22 Μαΐου 1979 (ΦΕΚ Β΄ 497) Περί καθορισμού ύψους χρηματικών παροχών φυματικών ναυτικών έτους 1979. Έχοντας υπόψη: 1.Τις διατάξεις: α)Του άρθρ. 14 του Ν.Δ. 3738/1957 «περί προστασίας φυματικών ναυτικών», και β)Του Π.Δ. 924/1975 «περί καταργήσεως του κεφαλαίου προστασίας φυματικών ναυτικών και συγχωνεύσεως των κλάδων αυτού μετά του Ναυτικού Απομαχικού Ταμείου και του Κεφαλαίου Ανεργίας και Ασθενείας Ναυτικών». 2.Την απόφαση που έλαβε το Διοικητικό Συμβούλιο του Οίκου Ναύτου στη συνεδρίαση αριθ. 3644/2/9.1.79. 3.Την σύμφωνη γνώμη του Υπουργείου Συντονισμού Δ/νση Τιμών και Εισοδημάτων που χορηγήθηκε με το έγγραφο αριθ. 1630/614/6.3.1979, αποφασίζουμε: Οι προβλεπόμενες από τις διατάξεις του άρθρ. 14 του Ν.Δ. 3738/1957 χρηματικές παροχές για τους φυματικούς ναυτικούς να καθορισθούν για το έτος 1979, ως ακολούθως: 1.Η μηνιαία έκτακτη οικονομική ενίσχυση των εγγάμων και αγάμων Αξιωματικών και των κατωτέρων πληρωμάτων που είναι προστάτες οικογενειών στο 50% επί των μηνιαίων βασικών μισθών των ομοιοβάθμων τους ναυτικών που υπηρετούν στα ακτοπλοϊκά πλοία. Των Αξιωματικών και κατωτέρων πληρωμάτων που δεν είναι προστάτες οικογενειών στο 20% και 25% αντίστοιχα επί των μηνιαίων βασικών μισθών των ναυτικών που υπηρετούν στα ακτοπλοϊκά πλοία. 2.Τα έξοδα εγκαταστάσεως σε τόπο κατάλληλο για αεροθεραπεία στους εξερχομένους από τα νοσοκομεία φυματικούς ναυτικούς για σταθεροποίηση των επιτευχθέντων αποτελεσμάτων με την σανατοριακή νοσηλεία σε δρχ. 6.000. 3.Τα έξοδα κηδείας των φυματικών ναυτικών που θα πεθάνουν κατά το χρόνο της σανατοριακής ή αεροθεραπείας νοσηλείας σε δρχ. 18.000. Η απόφαση αυτή να κοινοποιηθεί δεόντως προς εκτέλεση και να δημοσιευθεί στην Εφημερίδα της Κυβερνήσεως. 